ทุนสำรองประเทศเพิ่ม 1,900 ล้านเหรียญสหรัฐ
ธปท.ทุนสำรองประเทศเพิ่ม 1,900 ล้านเหรียญสหรัฐ มาอยู่ที่ระดับ 1.728 แสนล้านเหรียญสหรัฐ สูงขึ้นต่อเนื่องตามการตีมูลค่าสินทรัพย์และดูแลเงินบาทแข็งค่า
25 มี.ค. 2559

ธปท.ทุนสำรองประเทศเพิ่ม 1,900 ล้านเหรียญสหรัฐ มาอยู่ที่ระดับ 1.728 แสนล้านเหรียญสหรัฐ สูงขึ้นต่อเนื่องตามการตีมูลค่าสินทรัพย์และดูแลเงินบาทแข็งค่า
วันที่25 มี.ค.  ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ 18 มี.ค. 2259 ว่า อยู่ที่ระดับ 1.728 แสนล้านเหรียญสหรัฐ หรือ ประมาณ 6.021 ล้านล้านบาท เพิ่มขึ้นจากสัปดาห์ก่อนหน้า 1,900 ล้านเหรียญสหรัฐ หรือประมาณ 6.7 หมื่นล้านบาท หากคิดอัตราแลกเปลี่ยนเปิดตลาดเช้าวันนี้ที่ระดับ 35.31 บาท/เหรียญสหรัฐ
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.22 หมื่นล้านเหรียญสหรัฐ เพิ่มขึ้นจากสัปดาห์ก่อนหน้า 1,000 ล้านเหรียญสหรัฐ ส่งผลให้ทุนสำรองระหว่างประเทศสุทธิในขณะนี้อยู่ที่ระดับ 1.85 แสนล้านเหรียญสหรัฐ เพิ่มขึ้นอย่างต่อเนื่องตลอดเดือนมี.ค.ที่ผ่านมา จาก 4 มี.ค. 1.806 แสนล้านเหรียญสหรัฐ 11 มี.ค.1.821 แสนล้านเหรียญสหรัฐ
นักค้าเงิน ระบุว่า ทุนสำรองประเทศที่เพิ่มต่อเนื่อง อาจจะเป็นเพราะสินทรัพย์ที่อยู่ในทุนสำรองตีมูลค่าแล้วเพิ่มขึ้น และส่วนหนึ่งอาจเกิดจากทางการมีการเข้าดูแลแทรกแซงค่าเงินบาทจากการไหลเข้ามาของเงินทุนจากต่างประเทศ อย่างไรก็ดี เงินบาทที่กลับมาอ่อนค่ามากกว่า 35 บาท/เหรียญสหรัฐอีกครั้ง จากก่อนหน้านี้ที่แข็งขึ้นไปอยู่ในระดับ 34 บาทกว่าๆนั้น เป็นผลมาจากเงินเหรียญสหรัฐกลับมาแข็งค่าขึ้นตามข้อมูลเศรษฐกิจสหรัฐที่ปรับดีขึ้นด้วย
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ธปท.ในปัจจุบันปรับเพิ่มขึ้นมาอยู่ที่ 1.615 ล้านล้านบาท จากสัปดาห์ก่อนอยู่ที่ 1.588 ล้านล้านบาท ซึ่งเพียงพอต่อความต้องการถือเงินสดในระบบเศรษฐกิจ